Fostul președinte al PSD Liviu Dragnea, care ispășește o pedeapsă de 3 ani și 6 luni de închisoare cu executare, s-a întors la meseria de bază şi repară maşinile Administraţiei Penitenciarelor.

Surse din mediul penitenciar au declarat, pentru Digi24, că fostul preşedinte al PSD a primit aprobare să lucreze la garajul auto al Penitenciarului Rahova.

Liviu Dragnea este absolvent al Facultăţii de Transporturi Auto a Politehnicii din Capitală, iar primul loc de muncă a fost la Secţia auto a Întreprinderii de Utilaj Greu şi Transport pentru Construcţii Craiova.

Dragnea a fost condamnat definitiv în 27 mai, în dosarul angajărilor fictive de la Protecția copilului Teleorman.

După cele 21 de zile de carantină, o comisie a decis că fostul șef al PSD își va executa pedeapsa tot la Rahova, în regim închis.

Potrivit legii, la fiecare patru zile de lucru în timpul detenţiei, condamnatul câştigă încă o zi scăzută din pedeapsă.